Fullt hús á Kolsstöðum þegar fjallað var um Húsafell málaranna Gamla fjárhúsið á menningarsetrinu að Kolsstöðum í Hvítársíðu var fullsetið fólki kvöld eitt í síðustu viku þegar Jón Proppé heimspekingur flutti erindi sitt um listmálarana sem heimsóttu Húsafell og nágrenni á fyrri hluta síðustu aldar . Alls lögðu um 70 manns leið sína að Kolsstöðum til að hlýða á fyrirlestur Jóns . Í hópi brautryðjendanna sem komu að Húsafelli til að sinna list sinni voru málarar á borð við Ásgrím Jónsson , Jón Stefánsson , Guðmund Thorsteinsson ( Mugg ) og Júlíönu Sveinsdóttur . Ásgrímur kom fyrst í Húsafell fyrir hundrað árum , sumarið 1915 , og dvaldi fjölmörg sumur eftir það í Húsafelli þar sem hann varð nánast einn af heimilisfólkinu . Frá Húsafelli eru mörg þekktustu verk Ásmundar . Málverk hans þaðan höfðu mikil áhrif og margir listamenn áttu síðar eftir að leggja leið sína í Borgarfjörð og að Húsafelli til að reyna að fanga stórbrotna náttúruna í verk sín . Fáir staðir á Íslandi hafa orðið íslenskum málurum jafn oft að viðfangsefni þegar landslagsmyndir eru annars vegar nema kannski að Þingvöllum undanskildum . Íslensk listasaga ber þessa glöggt merki . Jón Proppé rakti í fyrirlestri sínum sögu þessara málara í skemmtilegri og mjög svo áhugaverðri frásögn þar sem hann sýndi dæmi um verk þeirra . Jón Proppé hefur fjallað mikið um íslenska myndlist , ekki síst í skrifum sínum . Hann er einn höfunda Íslenskrar listasögu og hefur sett upp fjölda listsýninga á Íslandi og erlendis . Fjörugar umræður sköpuðust að loknu erindi hans á Kolsstöðum og greinilegt að mjög mikill áhugi er á sögu málaranna í Húsafelli . Meðal annars kom upp sú hugmynd að efnt yrði til listsýningar sem gæfi hugmynd um þá merku og fjölbreyttu listsköpun sem átt hefur sér stað í Húsafelli og nágrenni . Fyrirlesturinn var á vegum Snorrastofu í samvinnu við SÖGU Jarðvang .